Tuis | Media Releases | Herroeping van sewe Noordwes-burgemeesters dien as bewys van 'n verrotte ANC-regering
Die oorsaak van die probleme in Noordwes se munisipaliteite is nie slegs te wyte aan skelm en onbevoegde ampsbekleërs nie, maar aan die ANC self.
Die herroeping van die burgemeesters van die Kagisano-Molopo-, Mamusa- en Maquassi Hills-munisipaliteite, asook die van munisipaliteite wat by die VBS-skandaal betrek word, naamlik Madibeng-, Moretele-, Mahikeng- en die Dr Ruth Segomotsi Mompati-munisipaliteite, deur die ANC is te min te laat.
Die regerende party wil roem daarop dat hulle ten gunste van goeie dienslewering en die bekamping van korrupsie is deur hierdie burgemeesters te herroep en te vervang. Die ANC het egter die probleem in die eerste plek veroorsaak. Korrupsie, wanbestuur en swak leierskap is kenmerkend van die ANC-regering. Hierdie herroeping is dus nie 'n prestasie nie, maar 'n skande.
Kiesers moet die ANC by die stembus tot verantwoording roep.
Die storie van die ANC is nie een van goeie, verantwoordbare regering nie, maar mislukking op mislukking waarvoor belastingbetalers herhaaldelik moet opdok.
Dit is tyd vir 'n verantwoordbare veelparty-regering, waarin die VF Plus 'n waardevolle rol sal vertolk.